Voorskrifte aan skrywers – Tydskrif vir Geesteswetenskappe
Stuur verkieslik 'n elektroniese kopie aan publikasies@akademie.co.za. Manuskripte moet in dubbelspasiëring getik word met Arial 12-punt skrifgrootte en 'n 25 mm linkerkantlyn.
Die manuskripte moet persgereed en taalversorg wees. Skrywers moet skriftelik bewys lewer dat die artikel deur 'n erkende taalversorger geredigeer is.
Bydraes moet in Afrikaans geskryf wees en beperk wees tot 6 000 tot 8000 woorde.
Dit moet vergesel gaan van 'n opsomming van 100-250 woorde in Afrikaans, Nederlands of Duits, plus 'n opsomming van 600-1000 woorde in Engels. Die opsomming word begin met die vertaling van die titel.
Outeurs moet 'n lys van 10-20 trefwoorde in Afrikaans en Engels aanbied net na die opsomming.
Illustrasies of tekeninge moet van toepaslike onderskrifte voorsien wees en moet ten opsigte van grootte rekening hou met die formaat van die Tydskrif.
Aanhalings word nie kursief gedruk nie, ook nie as hulle in ander tale is nie. Aanhalings wat langer as drie reëls is, word geïndenteer en het nie aanhalingstekens nie. Enige invoegsel binne 'n aanhaling staan tussen blokhakies. Raadpleeg die Tydskrif vir voorbeelde.
Afkortings moet sover moontlik vermy word.
Literatuurverwysings word volgens die verkorte Harvardmetode gedoen, met uitsondering van bepaalde vakgebiede.